Men det var lite å juble over.

BANGKOK (NA24): Måneden Roger Larsen fylte 67 år fikk han plutselig drøyt tusen kroner mindre i pensjon. NAV «antok» nemlig at Larsens kone hadde 900.000 baht i lønn i Thailand. En lønn som er ni ganger høyere enn snittlønnen i Thailand på cirka 100.000 baht.

- Helt utrolig, sier Larsen til NA24.

- NAV har visst lenge at jeg skulle fylle 67 år og bli alderspensjonist, så hvorfor ventet de til uka før med å sende meg varsel, spør Larsen, som har gått på avtalefestet pensjon (AFP) siden han fylte 62.

Les også:

Flyttet til Thailand - fikk NAV-mareritt

- Jeg er blitt rundlurt av Norge

Har dokumentert null intekt

Larsen har etter en omstendelig prosess fått dokumentert av thailandske skattemyndigheter at kona Pathumporn ikke har inntekter, og skrevet en klage på vedtaket, men det går vanligvis mange måneder før feilen blir rettet opp, ifølge ham. I den perioden må ekteparet leve med 6.000 baht mindre per måned.

- Dette kunne enkelt vært unngått, sier Larsen oppgitt. Larsen vet ikke hvem han har med å gjøre i NAV, korrespondansen er ikke undertegnet. Og hver gang jeg henvender meg dit får jeg en ny person på tråden, på et nytt sted i Norge.

Har du opplevd lignende? Tips oss i NA24.

Vedtaket fra NAV var datert en uke før Larsens bursdag, men kom til Thailand to uker etterpå. Det var ifølge Larsen sendt fra Norge som B-post.

Ekteparet Larsen bodde tidligere i Norge, men flyttet til Thailand i 2008. Pathumporn har norsk statsborgerskap, og de har begge levert selvangivelse til Norge hvert år, og det går frem at kona ikke har hatt inntekter etter at de flyttet til Thailand. NAV mener likevel at hun har en lønn tilsvarende to ganger grunnbeløpet i Folketrygden (G), som tilsvarer 158.432 kroner, eller snaut 900.000 baht.

- NAV har trådt over vanlig folkeskikk og enhver form for byråkratisk sedvane her. Hvor har de denne «antakelsen» om at min kone har 2G i lønn fra? Det er helt uakseptabelt å iverksette et vedtak som dette uten innhente saksopplysninger, sier Larsen.

Automatiske svar

NAV presseavdeling svarer overfor Thailands Tidende at de ikke kan kommentere enkeltsaker. På generelt grunnlag opplyser NAV at de er pålagt å behandle klagen til Larsen innen seks måneder.

På spørsmål om det er normal prosedyre at kommende pensjonister varsles om sin pensjon kun en uke før de fyller 67 år, svarer NAV:

- Overgangen fra AFP til alderspensjon går automatisk. Det blir generert brev til bruker samtidig som den automatiske overgangen blir utført.Bruker vil derfor motta brev tett opp til det faktiske tidspunktet.

Når det gjelder årsaken til at vedtak kun undertegnes med NAV Pensjon uten saksbehandlers navn og tittel er svaret fra NAV:

- En stor mengde vedtak om alderspensjon blir generert automatisk i selvbetjeningsløsningen for pensjon og signeres ikke. Det samme prinsippet er lagt til grunn også for vedtak utført av saksbehandler. Det innebærer at alle brev fra NAV Pensjon derfor blir sendt ut uten navn på saksbehandler eller signatur.

Foto: Thailands Tidende.

Ikke enestående

Dag Ekeberg er redaktør for den største norske avisen i Thailand, Thailands Tidende. Han kjenner til mange eksempler på at nordmenn i Thailand blir utsatt for merkelig saksbehandling fra norske myndigheter.

- Her har en nordmann fått redusert pensjonsutbetalingen fordi NAV antok at hans kone hadde 2G i inntekt. Dette er helt meningsløst, da ingen vanlige lønnsmottakere i Thailand tjener mer enn 15-20 prosent av dette beløpet. Vedkommende har forsøkt å bevise at hans kone ikke har inntekt, og må nå vente opptil seks måneder på at klagen behandles. Den reduserte utbetalingen - og alt arbeidet det har ført til - fikk han etter et vedtak som ifølge NAV var gjort automatisk, og som ikke var undertegnet med saksbehandlers navn. Og ikke nok med det, vedtaket ankom Thailand etter at det var trådt i kraft, sier Ekeberg til NA24.

Han mener det største problemet dreier seg om kommunikasjon.

- NAV har som bevisst politikk å ansette innvandrere, det uttalte daværende avdelingsdirektør Berit Andreassen til oss i februar 2009. Hun trakk frem det positive i å ha folk fra hele 30 nasjoner på jobb i NAV Internasjonal. Men systemet er jo ikke lagt opp til at man får en thailandsk ansatt i NAV på tråden hvis man ringer fra Thailand. Isteden får du snakke med en innvandrer fra et annet tilfeldig land. Vedkommende har sikkert norskkunnskaper nok til å gjøre mange ting på en norsk arbeidsplass, men kommunikasjon med nordmenn med alle type dialekter over en skurrete telefonlinje til Thailand er normalt ikke en av dem. Et annet problem er at svartiden på e-post er lang, og at svarene ikke alltid henger på greip. Vi har også opplevd folk som blir kasteballer mellom NAV og Helfo, hvor ingen vil ta ansvar, sier Ekeberg.

Ikke alle er misfornøyd

Han understreker at det også finnes nordmenn i Thailand som er meget fornøyd med NAV.

- Det må nevnes at det er de som er fornøyd med NAV. Når Thailands Tidende har hatt oppslag om NAV-problemer dukker det vanligvis opp leserinnlegg på forumet fra folk som har gode erfaringer. Så bildet er nyansert, sier Ekeberg.